Scandal cu suspecți de coronavirus la Botiz. Sindicatul Europol acuză autorităţile statului că nu îi protejează cum ar trebui împotriva pericolului contaminării cu COVID – 19. Reprezentanţii sindicatului au dezvăluit faptul că persoanele implicare în accidentul de la Botiz sunt suspecte de coronavirus, s-au întors recent din Italia, iar după evenimentul rutier au devenit recalcitrante, fiind nevoie de luptă corp la corp pentru imobilizare.

Conducerea IPJ Satu Mare nu a furnizat astfel de informaţii, limitându-se doar la furniza informaţii cu privire la dinamica accidentului şi alcoolemie.

Mesajul Europol: Scandal cu suspecți de coronavirus

“La data de 19.03.2020 in jurul orei 18:00 polițiștii sătmăreni au fost sesizați de producerea unui eveniment rutier înafara localității Botiz, județul Satu Mare. La fața locului s-a deplasat o patrulă de ordine publică din mediul rural, o patrulă de polițiști rutieri, un criminalist și 2 echipaje SMURD.

Un autoturism a intrat în depășirea mai multor autovehicule iar pentru a evita un impact cu un autoturism care se apropia din sens opus a ieșit înafara părții carosabile lovind un stâlp și gardul unei case. În autoturismul neînmatriculat se aflau două persoane, iar șoferul era sub influența băuturilor alcoolice. În sprijin la fața locului a sosit și o patrulă de polițiști rutieri.

Șoferul și pasagerul au devenit recalcitranți și s-a impus ca polițiștii prezenți să utilizeze mijloace de imobilizare corp la corp. După ce au fost urcați în autospeciala SMURD, cei doi bărbați au declarat ca in cursul zilei de 18.03.2020 s-au întors din Franța (țara cu peste 15.000 de cazuri cu COVID -19) respectiv Germania (țara cu peste 10.000 de cazuri confirmate).

Cu toate că polițiștii au purtat mască și mănuși de unică folosință pe parcursul intervenției, aceștia au raportat incidentul și au fost ținuți 2 ore la UPU, pentru ca în final să fie refuzați de DSP să li se recolteze probe sau să fie trimiși în autoizolare la domiciliu.

Nimeni nu s-a deranjat să îi testeze pe polițiști și pe colegii de la SMURD cu toate că aceștia au ajuns să intre în contact direct cu cei doi bărbați ce provin din zone roșii. Mai mult decât atât, superiorii le-au transmis polițiștilor să meargă la sediul ISU pentru a le fi dezinfectate autospecialele și echipamentul, urmând să își continue serviciul.

Mai mult, polițiștilor li s-au reproșat că ”există alți colegi care au fost și mai expuși decât ei și nu s-au contaminat”.

Ne punem întrebarea, cât vor mai accepta polițiștii să își îndeplinească atribuțiile de serviciu în condițiile în care instituțiile statului nu îi protejează nici măcar în situații extreme, refuzând să îi testeze sau să îi supună autoizolării, pentru a ne proteja familiile și pe noi”.

Trebuie preecizat faptul că în comunicatul de presă transmis de către Poliţia Satu Mare nu a fost precizat nimic despre faptul că persoanele respective au venit din zonele roşii, că au devenit recalcitranţi şi că a fost nevoie de tehnici de imobilizare corp la corp.

Cum a prezentat conducerea IPJ Satu Mare evenimentul:

,,La data de 19 martie, la ora 17.56, polițiștii Birului Rutier Satu Mare au fost sesizați despre producerea unui accident rutier pe DJ 194C, în localitatea Botiz. În urma primelor verificări efectuate la fața locului, polițiștii au stabilit faptul că un bărbat, de 31 de ani, din comuna Botiz, aflându-se la volanul unui autoturism, pe DJ 194 C, în localitatea Botiz, s-a angajat în depășirea unui autovehicul, iar la revenirea pe banda sa de mers, a pierdut controlul autoturismului părăsind carosabilul în partea dreaptă a direcției sale de deplasare, intrând în coliziune cu un stâlp destinat rețelei electrice și răsturnându-se pe gardul unui imobil.

În urma evenimentului rutier, a rezultat vătămarea corporală gravă a unui bărbat, de 29 de ani, din aceeași localitate, care se afla în autoturism în calitate de pasager, pe locul din dreapta față. Conducătorul auto a fost testat cu aparatul alcooltest, rezultatul fiind de 0,69 mg/l, alcool pur în aerul expirat, astfel că a fost condus la spital în vederea recoltării de probe biologice de sânge pentru stabilirea cu exactitate a alcoolemiei.

De asemenea, în urma verificărilor efectuate, polițiștii au stabilit că autoturismul implicat în accident avea aplicate numere provizorii de înmatriculare care erau expirate din data de 17 martie, astfel autoturismul nefiind înmatriculat.

În cauză cercetările continuă în cadrul dosarului penal întocmit sub aspectul comiterii infracțiunilor de vătămare corporala din culpă, conducerea unui vehicul sub influența alcoolului și punerea în circulație a unui autovehicul neînmatriculat.”

Pasagerul aflat în BMW-ul implicat joi, 19 martie, într-un accident rutier în localitatea Botiz, județul Satu Mare, a decedat, în această dimineață, în jurul orei 4,00, la Spitalul Județean Satu Mare, potrivit purtătorului de cuvânt al spitalului, Constantin Demian.